
გასული საუკუნის 60-იანი წლებიდან სამხრეთ-დასავლეთ საქართველოს, კერძოდ, აჭარის ზღვისპირეთის, შიდა რაიონებისა თუ მთიანი ზოლის არქეოლოგიური ძეგლების თანამიმდევრული კვლევა მნიშვნელოვანი შედეგების მომცემი აღმოჩნდა. თუ ადრე ჩვენი ქვეყნის ეს მეტად საინტერესო მხარე მეცნიერებისათვის უპირატესად შემთხვევითი არქეოლოგიური აღმოჩენებით იყო ცნობილი, ახლა უკვე სხვადასხვა ეპოქის ძეგლები განვლილი თითქმის ნახევარი საუკუნის განმავლობაში ნ. ბერძენიშვილის ბათუმის სამეცნიერო-კვლევითი ინსტიტუტის, გონიო-აფსაროსის მუზეუმ-ნაკრძალისა და ბათუმის არქეოლოგიური მუზეუმის ერთობლივი ექსპედიციების გეგმაზომიერი საველე არქეოლოგიური კვლევა-ძიების ობიექტებს წარმოადგენს.
გარდა ამისა, 1998 წლიდან შეიქმნა საქართველო-ბრიტანეთის ფიჭვნარის ერთობლივი ექსპედიცია, რომელიც ყოველწლიურად საკმაოდ ფართო მასშტაბის სამუშაოებს ახორციელებს ფიჭვნარის როგორც ნაქალაქარის, ასევე ვრცელი სამაროვნის ტერიტორიაზე. შეიქმნა საშური წყაროთმცოდნეობითი ბაზა ჩვენი ქვეყნის ისტორიისა და კულტურის ბევრი აქტუალური საკითხის ახლებური გაშუქებისათვის. კვლავაც ახალ-ახალ მონაცემებს გვაწვდიან შემთხვევითი არქეოლოგიური აღმოჩენებიც. მათი დიდი ნაწილი უკვე შევიდა სამეცნიერო მიმოქცევაში.
წარმოდგენილი ნაშრომი მიზნად ისახავს უახლესი შემთხვევითი მონაპოვრების მიხედვით ყურადღება გავამახვილოთ ბრინჯაოს ყუაკვერიანი ცულების გენეზისის საკითხზე. დასტურდება, რომ საქართველოს გვიანბრინჯაო-ადრერკინის ხანის არქეოლოგიური კულტურები ბრინჯაოს ცულების მრავალსახეობით ხასიათდება.
ყუაკვერიან ცულებს საგანგებო ნაშრომი უძღვნა განსვენებულმა მეცნიერმა ლამარა სახაროვამ. მკვლევარის თვალსაწიერში ექცევა ახალციხიდან, არტანუჯ-ტანძოთიდან, უდეს განძიდან, ჩიტახევისა და ბორნიღელეს სამარხებიდან, სიხალიძეებიდან, საღორეთიდან და ზოტიდან მომდინარე ამ სახეობის ცულები. მისი მოსაზრებით, ესენი არც სუფთა კოლხურ ცულებს შეიცავს და არც აღმოსავლურ-ქართულს, მაგრამ ორივეს ნიშნებს ატარებს. ქალბატონი ლ. სახაროვა წერს:
„ცულების დაუხვეწაობა, ჩაქუჩისებური ყუაკვერი, რომლებიც დაბრტყელებულია მძიმე დარტყმების შედეგად (ეს კარგად ეტყობა ახალციხის, არტანუჯ-ტანძოთისა და სიხალიძეების ცულებს), ბადებს ვარაუდს, რომ ამ ჯგუფის ცულები გამოყენებული იყო მეტალურგიულ წარმოებაში. ამ ვარაუდს ამაგრებს ის გარემოებაც, რომ ცულები დადასტურებულია უძველესი მეტალურგიული წარმოების კერებში, სპილენძით მდიდარ ჭოროხის აუზსა და მესხეთში“.
შემდგომ განაგრძობს:
„შესამჩნევია მათი კონცენტრაცია მესხურ სამყაროში, რაც საფუძველს იძლევა, რომ აღნიშნული ჯგუფის ცულებს, სრულიად პირობითად, გამოსარჩევად მესხური ვუწოდოთ“ (სახაროვა, 1998:11; 2001:171-173).
ზოგიერთი მოსაზრების გამოთქმა შეიძლება ჩვენს ხელთ არსებული უახლესი მასალის მიხედვითაც. შესაბამისად, მოკლედ შევჩერდებით ამ მონაპოვრების შესახებ. ბუნებრივია, სათანადოდ იქნება გათვალისწინებული ადრინდელი მონაცემები.
ქრონოლოგიზაციის პრინციპებიდან გამომდინარე ყუაკვერიანი ცულების კვლევას სიხალიძეებით დავიწყებთ. 1990 წლის 12 ივნისს აჭარის სახელმწიფო მუზეუმის ფონდების მთავარმა შემნახველმა ნაზი ლორთქიფანიძემ შეგვატყობინა, რომ ქედის რაიონის სოფელ სიხალიძეებში გზის გაფართოებისას გამოჩნდა არქეოლოგიური ნივთები. თვით ჩვენს რესპოდენტს ეს ცნობა მიაწოდა სიხალიძეებთან ახლოს მდებარე სოფელ კუჭულას დაწყებითი სკოლის გამგე-მასწავლებელმა, ბათუმის შოთა რუსთაველის სახელობის სახელმწიფო უნივერსიტეტის გეოგრაფიის ფაკულტეტის დაუსწრებელი სწავლების სტუდენტმა როინ დევაძემ. ჩვენ მაშინვე მოვნახეთ სტუდენტი როინ დევაძე და ლექციების დამთავრების შემდეგ აღმოჩენის პირობების შესწავლის მიზნით ამ ხეობის მკვიდრ აწ განსვენებულ ეკონომიკურ მეცნიერებათა კანდიდატ დავით დიასამიძესთან ერთად გავემგზავრეთ სოფელ სიხალიძეებში.
სოფელი სიხალიძეები მდებარეობს დაბა ქედიდან 6,5 კმ-ის მოშორებით, მდ. აკავრეთას მარცხენა სანაპიროზე. გამოირკვა, რომ სოფლის ცენტრიდან (ადგილი ჯამიკარი) მიკრორაიონ ერგეულისაკენ მიმავალი გზის გაფართოებისას გამოჩენილა ბრინჯაოს ნივთები. მე-10 კლასელ გია თურმანიძეს შეუგროვებია 4 მთლიანი და 1 ყუანაკლული ცული. ჩვენ წინასწარეულად მოვსინჯეთ მათი აღმოჩენის ადგილი. ზედა ჰუმუსოვან ფენაში მოვიპოვეთ კიდევ ერთი ყუანაკლული ცული და ყუა, რომელიც ადრე აღმოჩენილ ცულს მოერგო. შეგროვდა სხვა სახის ნატეხებიც: მათ შორის ბრინჯაოს ფართო სარტყელის მოზრდილი ფირფიტები და თიხის ჭურჭლის ფრაგმენტები. კიდევ ერთი ბრინჯაოს ნაკლული ცული ბათუმში გადმოგვცა სტუდენტმა რ. დევაძემ.
დღესაც გადაუდებელ ამოცანად რჩება ამ ადგილებში არქეოლოგიური გათხრების წარმოება. არაა გამორიცხული, რომ ეს ნივთები დარღვეული სამარხიდან მომდინარეობდნენ. გვიანბრინჯაოს ხანის ადრეული სამარხების ძიება კოლხეთის არქეოლოგიის უმნიშვნელოვანეს პრობლემად რჩება.
როგორც ვნახეთ, სიხალიძეების მონაპოვარში წამყვანი ადგილი ბრინჯაოს ცულებს უკავიათ. ერთ-ერთი მათგანი საყოველთაოდ ცნობილი პირველი ტიპის კოლხური ცულია, რომელსაც აქვს ორფერდა მახვილი, ოდნავ დაქანებული ყუა, წვეტიანოვალური მოყვანილობის სატარე ხვრელი, საკმაოდ მასიური, მაღალი ექვსად დაწახნაგებული ტანი და გორდა ასიმეტრიული პირი. იგი გამოირჩევა შესანიშნავი ფორმითა და დახვეწილი პროპორციებით (ტაბ. I/1; II/1).
დანარჩენი ბრინჯაოს ცულები ყუაკვერიანებია. ოთხი მთლიანადაა დაცული. სამს დაკარგული აქვს ყუა და სატარე ხვრელის ნაწილი. ამ რაოდენობის ცულები ჯერჯერობით სხვაგან არსადაა აღმოჩენილი. მათი საერთო დახასიათება ასეთია: აქვთ წიბურებიანი სატარე ხვრელისაგან მკვეთრად გამოყოფილი მაღალი ჩაქუჩისებური კვერიანი ყუა, წვეტიანოვალური მოყვანილობის სატარე ხვრელი, სწორი, მომაღლო, ექვსად დაწახნაგებული ტანი, გორდა სიმეტრიული პირი; სიმაღლე მერყეობს 17-სა და 18 სმ-ს შორის (ტაბ. I/2-7; II/2-8).
სიხალიძეების ცულები მრავალმხრივ იქცევს ყურადღებას. ჯერ ერთი, ისინი მომდინარეობენ პოლიმეტალებით მდიდარი მერისის ხეობიდან (ხომერიკი, ტუსკია, 2005:33 და შმდ). როგორც ჩანს, აქვე ხდებოდა საჭირო ნედლეულის მოპოვება-დამუშავება და სასურველი იარაღის ჩამოსხმა. მეორეც, ესენი წარმოადგენენ ამ სახეობის ცულების უადრეს ნიმუშებს. თანმხლები თიხის ჭურჭლის ნატეხების მიხედვით სიხალიძეების ცულები ძვ.წ. XII-XI სს. ნაკეთობანი უნდა იყოს. გამოირჩევიან მასიური პროპორციებით. სხვა კოლხური ცულების მსგავსად, ფორმას უკვე დასრულებული სახე აქვს მიღებული (კახიძე, მამულაძე, 1993:18-27; 2000:69-74).
სიხალიძეების თანადროული ჩანს ქედის რაიონის სოფ. პირველ მაისში (საღორეთი) აღმოჩენილი ყუაკვერიანი ცული. იგი აჭარის სახელმწიფო მუზეუმში შემოვიდა 1961 წელს. აქვს გორდა პირი (№18391). მასთან ერთად იყო მახვილყუიანი პირველი სახეობის ბრინჯაოს ცულიც (რამიშვილი, 1974:24, XV/5).
ადრეული ჩანს მდინარე აჭარისწყლის მოსაზღვრე მაჭახლის ხეობაში 2005 წელს მიწის სამუშაოებისას აღმოჩენილი ყუაკვერიანი ცული. იგი მოიპოვა სოფელ უჩხითის (ქედის რაიონი) მკვიდრმა ავთო ჟორჟაძემ. სხვა ნიმუშების მსგავსად, ამ უახლეს მონაპოვარსაც აქვს მაღალი, მკვეთრად გამოყოფილი ჩაქუჩისებური ყუა, წვეტიან-ოვალური მოყვანილობის სატარე ხვრელი, სწორი, ექვსად დაწახნაგებული ტანი და გორდა სიმეტრიული პირი. წინა ნიმუშების მსგავსად, ჩალეწილის ცული გამოირჩევა მასიური პროპორციებით. სიმაღლე 18.5 სმ (ტაბ. III/1; IV/1).
ჩალეწილი მდებარეობს მაჭახლის ხეობის მარჯვენა სანაპიროს მაღალ ფერდობზე, აჭარისაღმართისა და სინდიეთ-ქედქედის სოფლების თავზე (ადგილი ვასილონი); მთის ვიწრო გადასასვლელებით ჩალეწილი უშუალოდაა დაკავშირებული აჭარისწყლის სოფლებთან – უჩხითთან და მილისთან. სწორედ ამ სოფლების გავლით მიერეკებოდნენ მაჭახლის ხეობის მკვიდრნი ბოლო წლებამდე თავიანთ საქონელს აჭარისწყლის სათავეების იალაღებზე. ჩალეწილი გამოირჩეოდა სიმინდის კულტურისათვის ნაყოფიერი მიწებით.
ეთნოგრაფმა ნ. კახიძემ ამასთან დაკავშირებით შეაგროვა საინტერესო მასალა. მთხრობელთა გადმოცემით, ჩალეწილის მიწების კუთვნილებაზე მიმდინარეობდა დავა. ერთის მხრივ, აჭარისაღმართისა და სინდიეთ-ქედქედსა, მეორეს მხრივ, მილის-უჩხითის სოფლებს შორის. ბოლოს დავა აჭარისაღმართელებისა და სინდიეთ-ქედქედელების სასარგებლოდ გადაწყვეტილა. წინასწარ თითქოსდა მოდავე მხარეები შეთანხმებულან შემდეგზე: თითოეულ მხარეს უნდა დაემზადებინა ცხელი კერძი, რომელსაც ორივე მხარე წაიღებდა ჩალეწილის მიმართულებით. კერძი სადაც გაცივდებოდა, საზღვარიც იქ დაიდებოდა. ვითარებას მხარეები ურთიერთაკონტროლებდნენ. უჩხითელებსა და მილისელებს კვერცხის ტაფამწვარი დაუმზადებიათ, მაგრამ ახლო მანძილზე გაცივებულა. აჭარისაღმართელებსა და სინდიეთ-ქედქედელებს კი ხარჩო მოუმზადებიათ, რომელიც ჩალეწილში ასვლამდე არ გაცივებულა. პირობის თანახმად, ჩალეწილიც ამ უკანასკნელთ დარჩენიათ (ნ. კახიძე, 1967:60).
ჩალეწილის ცულთან ერთად სხვა დაზიანებული ნივთიც, როგორც ჩანს, წალდიც ყოფილა. სადაზვერვო სამუშაოების წარმოება აუცილებელი ჩანს ამ ადგილებშიც.
ყუაკვერიანი ცულების საინტერესო ნიმუში აღმოჩნდა ხელვაჩაურის რაიონის სოფ. მარადიდში (მდ. ჭოროხის ქვემო წელის მარცხენა სანაპირო). ამ სოფლის ერთ-ერთი უბნის, კერძოდ, ძაბლავეთის ძველი ნაგებობის დაშლის დროს 2004 წლის მაისის თვეში მოპოვებულ იქნა ბრინჯაოს ცული, რომელიც შეძენილ იქნა ბათუმის არქეოლოგიური მუზეუმის მიერ დარიკო, რეზოს ასული ლაზიშვილი-მორთულაძისაგან.
მარადიდ-ძაბლავეთის ცულს (ბამ. 04-42/1) აქვს სატარე ხვრელისაგან გამოყოფილი არც თუ ისე მაღალი კვერიანი ყუა, წიბურებიანი წვეტიანოვალური მოყვანილობის სატარე ხვრელი, სწორი ექვსად დაწახნაგებული ტანი, გორდა სიმეტრიული პირი. სხვა ნიმუშებისაგან განსხვავებით, ცულის ყუის, სატარე ხვრელისა და ტანის მცირე მონაკვეთი ორივე მხარეს ერთგვაროვანი რელიეფური ორნამენტითაა დაფარული. ყუის თავიდან ტანის დასაწყისამდე კიდეებზე დატანილია თითო მოგრძო ვერტიკალური ხაზი; თვით ჩარჩოში ჩასმულია ზედა ნახევარზე წვერით ძირისკენ მიმართული სამი, ხოლო ქვედა ნახევარზე კი პირიქით, წვერით ყუისკენ მიმართული ორი უფუძო რელიეფური სამკუთხედი. ცულის სიმაღლე 15 სმ-ია, პირის სიფართე 7,6 სმ. საკმაოდ მასიურია (ტაბ. III/2; IV/2).
ორნამენტაციის მიხედვით წინ უნდა უსწრებდეს გრაფიკული დეკორით შემკულ ნიმუშებს. მარადიდ-ძაბლავეთის ცული სადღაც ძვ.წ. XI-X საუკუნეების ნაკეთობა უნდა იყოს. როგორც ზემოთაც აღინიშნა, ამ სახეობის ყველა დანარჩენი ჩვენთვის ცნობილი ცული სადა ნაკეთობანი არიან. ყუაკვერიანი ცულების გენეზისთან დაკავშირებით მის აღმოჩენას მდ. ჭოროხის ხეობაში განსაკუთრებული მნიშვნელობა აქვს.
ნაშრომი დასრულებული გვქონდა, როცა ხულოს რაიონის სოფელ რაქვთის მკვიდრმა დავით ბარათაშვილმა არქეოლოგიის მუზეუმში 2007 წლის 21 მაისს ამ სოფლთან ახლომდებარე მაღალმთიან თეთრობის იალაღებზე შემთხვევით აღმოჩენილი კიდევ ერთი ბრინჯაოს ყუაკვერიანი ცული ჩამოგვიტანა. იგი ანალოგიურია აჭარისწყლის ხეობის სხვა მონაპოვრებისა, რომლებიც გამოირჩევიან მასიური პროპორციებით და ყუაკვერიანი ცულების წარმოების ადრეულ ეტაპებს განეკუთვნებიან. თეთრობის ცულიც ჩამოსხმული ჩანს ძვ.წ. XI-X საუკუნეებში (ტაბ. III/3; IV/3).
ყურადღებას იქცევს ქობულეთის რაიონის სოფელ ჩაქვის ჩაისუბნის ყუაკვერიანი ცული. იგი შედიოდა განძში, რომელიც აღმოჩნდა 1954 წელს ციტრუსების პლანტაციისათვის ნიადაგის მომზადების დროს. განძში წარმოდგენილი იყო ბრინჯაოს სამი ცული, ამდენივე თოხი, მასიური რგოლი და ვერტიკალურხვრელიანი ცული. განძი დაცულია აჭარის სახელმწიფო მუზეუმში. ბრინჯაოს ორი ცული პირველი სახეობისაა, ერთიც – ყუაკვერიანი (ტაბ. V/3; VI/3). ჩაქვის ჩაისუბნის განძს დ. ქორიძე ძვ.წ. XII-XI საუკუნეებით ათარიღებდა (ქორიძე, 1965:21, XI/10), ხოლო ა. რამიშვილი ძვ.წ. XIII-XII საუკუნეებით (რამიშვილი, 1974: 13-14, XIV/13).
ზემოთ აღწერილი ნიმუშებისაგან განსხვავებით ჩაქვის ჩაისუბნის ყუაკვერიანი ცული არ გამოირჩევა პროპორციულობით. ჩვენი აზრით, იგი შედარებით მოგვიანო, ძვ.წ. IX-VIII საუკუნეების ნაკეთობა უნდა იყოს. შემოთავაზებული თარიღის სასარგებლოდ ლაპარაკობს ის ფაქტიც, რომ ბრინჯაოს მასიურ რგოლზე შერჩენილია ფანტასტიკური ცხოველის გრაფიკული გამოსახულება (რამიშვილი, 1974: 13-14, VI/3; ქორიძე, 1965:21, X/10).
ჩაქვისწყლის ხეობის მონაპოვრის თანადროული უნდა იყოს ხულოს რაიონის სოფელ ხიხაძირის განძში შემავალი ყუაკვერიანი ცული. მისი აღმოჩენის პირობები ასეთია: 1977-1978 წლებში ხულოს რაიონის სოფელ ხიხაძირის მიკრორაიონისათვის მეზობელ სოფელ კალოთიდან სასმელი წყლის გამოყვანის მიზნით არც თუ ისე ღრმა არხის გაჭრისას მოზრდილი ქვის ლოდის ქვეშ (ადგილი „იბოდედეს ასოები“) აღმოჩნდა ბრინჯაოს ნივთების შემცველი განძი, რომელშიც სადა და გრავირებულ ცულებთან, წალდთან, სეგმენტისებურ იარაღთან და ბრინჯაოს ზოდებთან ერთად ყუაკვერიანი ცულიც იყო წარმოდგენილი. იგი მსგავსია აჭარისწყლის ხეობის სხვა მონაპოვრებისა, რომლებსაც შესახებ ზემოთ უკვე იყო საუბარი (ტაბ. III/4; IV/4).
ხიხაძირის ყუაკვერიანი ცული წარმოადგენს ამ სახეობის დასრულებულ იარაღს, გამოირჩევა პროპორციულობითა და სისადავით (განძი დაცულია აჭარის სახელმწიფო მუზეუმში, საინვენტარო №21797. იხ. კახიძე, დავითაძე, მამულაძე, 1979; 1980:61-64; 1981:337-340; 1981:89-100; კახიძე, მამულაძე, 1993:27-38).
ყუაკვერიანი ცულების აღმოჩენის სხვა შემთხვევები აჭარის მეზობელ რაიონებზე მოდის. პირველ რიგში აღსანიშნავია უდეს განძი. როგორც ცნობილია, უდე მდებარეობს ადიგენის რაიონში, მდინარე ქვაბლიანის მარჯვენა სანაპიროზე. ადგილი უშუალოდ ესაზღვრება ხულოს რაიონს. განძი აღმოჩნდა 1956 წელს ლევან მაქანდარაშვილის სახლთან ახლოს სარწყავი არხის გაყვანისას 1,5 მ-ის სიღრმეზე. ნივთები გახვეული იყო ბრინჯაოს სამ ფურცლოვან სარტყელში. დიდი ნაწილი გადაეცა ახალციხის მხარეთმცოდნეობის მუზეუმს; ზოგიერთი მათგანი მოხვდა თბილისის სახელმწიფო უნივერსიტეტის არქეოლოგიის კაბინეტში.
მოპოვებულია ბრინჯაოსა და რკინის 100-ზე მეტი ნივთი. ესენია: ბრინჯაოს ცულები, შუბისპირები, ქამრის აბზინდები, პინცეტები, ლახტის თავები, ორნამენტირებული ფართო სარტყლები, რკინის სატევარი და ა.შ. უდეს განძში აჭარისწყლის ხეობის მსგავსი ყუაკვერიანი ცულები ორი ეგზემპლარითაა წარმოდგენილი. აქვს გამსხვილებული ჩაქუჩისებური ყუა და გორდა სიმეტრიული პირი (ჯავახიშვილი, ჩუბინიშვილი, 1959:59-64).
განძის შემსწავლელნი თვლიან, რომ სოფელი უდე ისტორიული და არქეოლოგიური თვალსაზრისით მეტად საინტერესო ადგილია; იგი მდებარეობს უძველეს სავაჭრო გზაზე, რომელიც აკავშირებდა საქართველოს აღმოსავლეთ და დასავლეთ მხარეებს. ავტორები განძს ძვ.წ. XI-X საუკუნეებით ათარიღებდნენ. რ. აბრამიშვილმა კიდევ უფრო დააძველა ეს თარიღი და განძი ძვ.წ. XIII-XII საუკუნეებს მიაკუთვნა (აბრამიშვილი, 1961:324-325). ეს თარიღი გაზიარებული იქნა დ. ქორიძის მიერაც (ქორიძე, 1965:110-111).
ვფიქრობთ, უფრო სწორი თარიღი შემოგვთავაზა ლ. ფანცხავამ. მის მიერ განძი ძვ.წ. IX საუკუნით იქნა დათარიღებული (ფანცხავა, 1988:73). მხედველობაშია მიღებული ის გარემოება, რომ უდეს განძის ნივთების მნიშვნელოვანი ნაწილი გრაფიკული დეკორითაა დაფარული; ამას ისიც ემატება, რომ გარკვეული ნაწილი რკინის ნაკეთობის სახითაა წარმოდგენილი.
მესხეთ-ჯავახეთიდან მომდინარე სხვა ამ სახეობის ცულებზე ყურადღება გამახვილებული იქნა ჯერ კიდევ გასული საუკუნის 50-იანი წლებიდან. ბორჯომისა და ახალციხის მუზეუმებში დაცულ სოფ. გომნაში, ტანზოტსა და ჭობისხევში აღმოჩენილ ამ სახის ცულებს ჰიბრიდულს უწოდებენ (Чубинишвили, Татишвили, Гамбашидзе, 1957:116-127). ტანზოტისა და ახალციხის მუზეუმის ცულები გარკვეულად ემსგავსებიან ყუაკვერიანებს, მაგრამ აჭარისწყლის ხეობის მსგავს დასრულებულ, გამოკვეთილ ფორმებს მაინც არ წარმოადგენენ.
საქართველოს ეროვნული მუზეუმისა და აკად. ოთ. ლორთქიფანიძის არქეოლოგიის ინსტიტუტის მიერ 2006 წლის 7-14 ოქტომბერს ქალაქ თბილისსა და ბორჯომში გამართულ III საერთაშორისო სიმპოზიუმის* მუშაობის პროცესში ჩვენ შესაძლებლობა მოგვეცა დაგვეთვალიერებინა ახალციხის სამცხე-ჯავახეთის ისტორიული მუზეუმის ექსპოზიციაში დაცული ბრინჯაოს ყუაკვერიანი ცული (№1329), რომლის აღმოჩენის ადგილი არაა ზუსტად ცნობილი. მივიღეთ ინფორმაცია, რომ იგი მუზეუმში გასული საუკუნის 30-იან წლებში მიუტანია მუზეუმის მეცნიერ-თანამშრომელს კონსტანტინე გვარამაძეს. უნდა მომდინარეობდეს თვით ახალციხიდან. ცული ტიპიური ყუაკვერიანია. ჩვენს მიერ ზემოთ აღწერილი ნიმუშებისაგან განსხვავებით, არ გამოირჩევა მასიურობითა და დახვეწილი პროპორციებით. იგი სადღაც ძვ.წ. VIII-VII საუკუნეების ნაკეთობა უნდა იყოს.
ბორჯომის მხარეთმცოდნეობის მუზეუმში ექსპონირებულია ორი ყუაკვერიანი ცული. ისინი საკმაო სიახლოვეს იჩენენ აჭარისწყლის ხეობის ნიმუშებთან. ერთ-ერთი მათგანი შემთხვევით აღმოჩნდა 1941 წელს ბორჯომ-ახალციხის რკინიგზის გაყვანის დროს (საინვენტარო N725). სიმაღლე 18 სმ. ადგილი ზუსტად არაა მითითებული. არაა გამორიცხული, რომ იგი მომდინარეობდეს გომნადან, რომლის შესახებაც ზემოთ უკვე ითქვა. გომნაში 1941 წელს სხვადასხვა სახის ინვენტარის შემცველი გვიანბრინჯაო-ადრერკინის ხანის სამი სამარხი აღმოჩნდა (ნიორაძე, 1944:199-216). სხვა პუნქტებში (ფაფი, ლარები, დვირი, საკვირიკე, სლკის ციხე, ბაღების ღელე, ზიკილია და ბუზა) 1941 წლისათვის უფრო მოგვიანო ეპოქების მასალა იყო წარმოდგენილი.
მეორე ცული მომდინარეობს მზეთამზეს სამაროვნიდან (საინვენტარო # 12810). სიმაღლე 14 სმ. ცული დათარიღებულია ძვ.წ. VIII-VII საუკუნეებით. როგორც ცნობილია, მზეთამზე მდებარეობს გუჯარეთის ხეობაში, წაღვერიდან 3 კმ-ის მოშორებით. აქ გასული საუკუნის 80-იან წლებში შეისწავლებოდა სხვადასხვა ეპოქის სამარხები, მათ შორის – გვიანბრინჯაო-ადრერკინის ხანის. გამოვლენილია როგორც ინჰუმაციური, ასევე კრემაციული სამარხები. მეტად საინტერესო სამარხეულ კომპლექსებში მნიშვნელოვანი ადგილი უკავიათ კოლხური კულტურისათვის დამახასიათებელ ნაკეთობებს (Насидзе, 1991:87-89; 1997:87, 83; Насидзе, Личели, 1995:101-103).
ასეთივე სურათი ჩანს სხვა ძეგლების მიხედვითაც. აშკარაა, რომ აჭარისწყლის სათავეებით კოლხური სამყარო მჭიდროდ იყო დაკავშირებული სამცხე-ჯავახეთთან. შესაბამისად, ბორჯომის ხეობა იყო სამცხისა და შიდა ქართლის უმთავრესი დამაკავშირებელი რგოლი.
ყუაკვერიანი ცულები აღმოჩენილია, აგრეთვე, ჩითახევის სამაროვანზე (სამარხი 26 და 58), დათარიღებულია ძვ.წ. VIII საუკუნით (ი. ღამბაშიძე, 1999:61-62; Georgien, 2001:345). ასევე ითქმის ბორნიღელეს სამაროვნის მიმართაც (№92 კოლექტიური სამარხი). მრავალრიცხოვანი ინვენტარის მიხედვით ცული დათარიღებულია ძვ.წ. VIII-VII საუკუნეებით (Гамбашидзе, Квижинадзе, 1991:27-37; Georgien, 2001:345). ამ უკანასკნელის ტანი კლასიკური ფორმებისაგან განსხვავებით, შედარებით დაბალია, არც კვერიანი ყუაა გამოკვეთილი.
როგორც ვხედავთ, აჭარის მსგავსად ყუაკვერიანი ცულები ყველაზე ხშირად ადიგენ-ახალციხე-ბორჯომის მონაკვეთზე ჩნდება. ი. ღამბაშიძე კოლხურ კულტურასთან შეჯერებით აქ მძლავრი საწარმოო კერის არსებობას ვარაუდობს. ამის დასტურად მიაჩნია სამარხეულ კომპლექსებსა თუ განძებში შემავალი კოლხური ცულების ყალიბების, ამავე დროს ამ ტიპის იარაღის პროტოტიპული სახეობის აღმოჩენა (ი. ღამბაშიძე, 1999:60).
სხვა მონაპოვრებიდან ყურადღებას იქცევს სოფ. ზოტში 1964 წელს აღმოჩენილი ყუაკვერიანი ცული, რომელიც ამჟამად ჩოხატაურის მუზეუმშია დაცული. ამას რატომღაც ა. რამიშვილი კოლხური ცულების III სახეობას აკუთვნებს (რამიშვილი 1974:27, XXIX/12; XXX/12). ლ. სახაროვა ზოტის ცულს ჩითახევისა და ბორნიღელეს ყუაკვერიანების ანალოგიურად და უფრო გვიანდელ ნიმუშად მიიჩნევს (სახაროვა, 2001:171). საყურადღებოა, რომ ზოტი, ჩხაკაურა, ბახმარო მესხეთ-ჯავახეთის მსგავსად უშუალოდ ესაზღვრება მდ. აჭარისწყლის ზემო წელს.
და ბოლოს, 1997 წელს ჩვენ შესაძლებლობა მოგვეცა ყარსის მუზეუმის ექსპოზიციაში დაგვეთვალიერებინა ორი ცალი ყუაკვერიანი ცული. მათი აღმოჩენის ადგილისა და დროის შესახებ ინფორმაცია ვერ მივიღეთ. ასეთია ყუაკვერიანი ცულების გავრცელების ტოპოგრაფია.
ყუაკვერიანი ცულების გენეზისთან დაკავშირებით ყურადღებას იქცევს პ. კ. კუჩინსკის მიერ 1916 წელს სოფ. ქოფრი-ქოიში, მდ. არაქსის სანაპიროზე, ერზრუმის ახლოს აღმოჩენილი ცული (ბრინჯაოს ნივთები დაცულია სანკტ-პეტერბურგში, ერმიტაჟის აღმოსავლეთის განყოფილებაში). იგი არქაული იერის მატარებელია და უკავშირებენ წინა და მცირეაზიული ცულების ვარიანტებს. ცული ყუაკვერიანია, ტანიც ექვსად დაწახნაგებული. მსგავსი ცულები გავრცელებული იყო ჩრდილო მესოპოტამიაში, სირიასა და მცირე აზიაში. ანალოგიური ცული მოპოვებულია ქიულ-თეფეზე, რომელიც ძვ.წ. XV-XIV საუკუნეებითაა დათარიღებული (ძვ.წ. 1450-1365 წწ.); ასევე ითქმის უგარიტის მონაპოვრების შესახებაც. ზოგიერთის აზრით, ასეთი ცულები გავრცელებული იყო დალმაციასა და ალბანეთშიც (Мартиросян, 1964:76-77). ესენი, შესაძლოა, იყვნენ ყუაკვერიანი ცულების პროტოტიპები.
ბუნებრივია, ჯერ კიდევ ცოტა მასალაა მოპოვებული განმაზოგადებელი დასკვნების გაკეთებისათვის, მაგრამ მაინც, ამ მონაცემების მიხედვითაც შესაძლებელი უნდა იყოს ზოგიერთი წინასწარეული მოსაზრების გამოთქმა. გენეტიკური თვალსაზრისით ყუაკვერიანი ცულები მცირე თუ წინააზიურ სამყაროს უნდა უკავშირდებოდნენ. როგორც ზემოთაც ითქვა, სწორედ აქ ჩანან გავრცელებულნი ამათი წინამორბედნი, რომელთაც აქვთ მასიური პროპორციები, მკვეთრად გამოხატული კვერიანი ყუა, ექვსად დაწახნაგებული ტანი და მეტნაკლებად სიმეტრიული პირი.
როგორც ჩანს, მდ. ჭოროხის სათავეებიდან ამ სახეობის ცულებმა კოლხურ კულტურაშიც შემოაღწიეს. მომდევნო ეპოქებისათვის (მხედველობაშია ძვ.წ. XII-XI საუკუნეები) სამხრეთ-დასავლეთ საქართველოში ყალიბდება ამ ტიპის ცულების კლასიკური სახეობანი, რომლებიც არსებითად უცვლელი რჩებიან მომდევნო X-VII საუკუნეებისათვისაც. მესხეთ-ჯავახეთისა და ბორჯომის ხეობის აღმოჩენების მიხედვით დასტურდება, რომ კოლხური კულტურის მეორე ეტაპისათვის აქ იქმნება ამ სახის ცულების დამზადების ლოკალური კერა. უპირატესად გვხვდება ისეთი ცალები, რომელთაც აქვთ შედარებით დაბალი ყუა და ტანი, პირის შემოწერილობაც არ გამოირჩევა სიმეტრიულობით; არც ყუის კვერია მკვეთრად გამოსახული.
ყუაკვერიანი ცულები, სხვა სახეობის ცულების მსგავსად, ქმნიან ცალკე გამოკვეთილ ტიპს კოლხურ კულტურაში. მისი ჰიბრიდულობის, ცენტრალურ-ამიერკავკასიურ ცულებთან რაიმე კავშირის არსებობის შესახებ საუბარი საფუძველს მოკლებულად გვეჩვენება.

